ຕາມສຳນັກຂ່າວສານຫວຽດນາມປະຈຳລາວ, ໃນຕອນບ່າຍວັນທີ 6 ເມສານີ້, ສຳນັກຂ່າວ KPL ຂອງປະເທດລາວ ມີບົດຂຽນທີ່ມີຫົວຂໍ້ວ່າ ສະພາແຫ່ງຊາດຫວຽດນາມ ສຳເລັດການແຕ່ງຕັ້ງບັນດາຕຳແໜ່ງການນຳຂອງກົງຈັກລັດ ແລະ ໃຫ້ການຕີລາຄາກ່ຽວກັບການເລືອກຕັ້ງຕຳແໜ່ງສຳຄັນຂອງສະພາແຫ່ງຊາດຫວຽດນາມ, ໃນນັ້ນມີຕຳແໜ່ງປະທານປະເທດ, ປະທານສະພາແຫ່ງຊາດ ແລະ ນາຍົກລັດຖະມົນຕີ.
ບັນດາສະຫາຍທີ່ໄດ້ຮັບການເລືອກຕັ້ງໃຫ້ດໍາລົງຕຳແໜ່ງການນຳປະທານປະເທດ, ສະພາແຫ່ງຊາດ ແລະລັດຖະບານລ້ວນແຕ່ມີປະສົບຜົນສຳເລັດດ້ວຍຄວາມມານະພະຍາຍາມ, ມີຫົວຄິດປະດິດສ້າງ ແລະຄວາມຮັບຜິດຊອບສູງໃນຕຳແໜ່ງ.
ບົດຂຽນຊີ້ແຈ້ງໃຫ້ຫູ້ວ່າ, ສະຫາຍ ຫງວຽນຊວນຟຸກ ໄດ້ຖືກເລືອກຕັ້ງຈາກສະມາຊິກສະພາແຫ່ງຊາດ ເປັນນາຍົກລັດຖະມົນຕີ ໃນປີ 2016, ໃນກອງປະຊຸມຄັ້ງສຸດທ້າຍຂອງສະພາແຫ່ງຊາດຊຸດທີ XIII. ໃນໄລຍະດໍາລົງຕໍາແໜ່ງ 5 ປີທີ່ຜ່ານມາ, ສະຫາຍໄດ້ປະເຊີນໜ້າກັບຄວາມຫຍຸ້ງຍາກ ແລະສິ່ງທ້າທາຍຫລາຍຢ່າງ, ໂດຍສະເພາະແມ່ນການແຜ່ລະບາດຂອງພະຍາດໂຄວິດ-19 ທີ່ປະສົບເປັນຄັ້ງທໍາອິດ, ທ່ານນາຍົກລັດຖະມົນຕີ ຫງວຽນຊວນຟຸກ ດ້ວຍພາລະໜ້າທີ່ອັນສໍາຄັນຂອງຜູ້ເປັນຫົວໜ້າລັດຖະບານຫວຽດນາມ ຍາມໃດກໍ່ຢຶດໝັ້ນໃນຈິດໃຈວ່າຕ້ອງ “ເຮັດແທ້ທໍາຈິງ”, ເຊິ່ງເປັນກຸນແຈສຳລັບຄະນະລັດຖະບານ ແລະນາຍົກລັດຖະມົນຕີ ຊອກຫາໄດ້ມາດຕະການແກ້ໄຂສຳລັບຂໍ້ຫຍຸ້ງຍາກ ແລະຂໍ້ຄົງຄ້າງໃນໄລຍະດຳລົງຕຳແໜ່ງເມື່ອຫວນຄືນເບິ່ງ 5 ປີທີ່ຜ່ານມາ, ທ່ານນາຍົກລັດຖະມົນຕີ ຫງວຽນຊວນຟຸກ ແລະຄະນະລວມໝູ່ຂອງລັດຖະບານໄດ້ປະເຊີນໜ້າ ແລະເອົາຊະນະຄື້ນກະແສຟອງ ແລະ ຄວາມຜັນຜວນທີ່ໜ້າປະທັບໃຈທັງຢູ່ພາຍໃນ ແລະຕ່າງປະເທດ. ຫວຽດນາມ ໄດ້ຮັກສາລະດັບເຕີບໂຕສູງ ແລະ ສະຖຽນລະພາບເສດຖະກິດມະຫາພາກ ແມ່ນບັນດາຂີດ ໝາຍເສດຖະກິດດີເດັ່ນໃນໄລຍະດຳລົງຕຳແໜ່ງນາຍົກລັດຖະມົນຕີ ຂອງທ່ານຫງວຽນຊວນຟຸກ.
ສະຫາຍ ເວືອງດິ່ງເຫ້ວ ເປັນຮອງນາຍົກລັດຖະມົນຕີ ພ້ອມດ້ວຍຄະນະປະຈໍາລັດຖະບານ ແລະຄະນະລັດຖະບານ ກໍ່ໄດ້ປະສົບຜົນສຳເລັດສຳຄັນເຮັດໃຫ້ເສດຖະກິດມະຫາພາກມີຄວາມໝັ້ນຄົງເຂັ້ມແຂງກວ່າເກົ່າ, ປະກອບສ່ວນເຮັດໃຫ້ ເສດຖະກິດເຕີບໂຕເຂັ້ມແຂງທີ່ສຸດໃນຮອບ 10 ປີທີ່ຜ່ານມາ ແລະແຜ່ຂະຫຍາຍຜົນສຳເລັດດ້ານເສດຖະກິດ ແລະແນວຄິດໃໝ່ ຕະຫລອດຮອດເຂດຊົນນະບົດ. ທ່ານຮອງນາຍົກລັດຖະມົນຕີ ເວືອງດິ່ງເຫ້ວ ໄດ້ມີການພົບປະຫລາຍຄັ້ງກັບຫລາຍກະຊວງ, ຂະແໜງການ ແລະທ້ອງຖິ່ນທີ່ກ່ຽວຂ້ອງເພື່ອຊອກຫາວິທີແກ້ໄຂປັບໂຄງສ້າງຂອງໜີ້ສາທາລະນະຄືນໃໝ່, ຫລຸດຜ່ອນອັດຕາສ່ວນໜີ້ສາທາລະນະ ແລະຄວາມກົດດັນໃນການຈ່າຍໜີ້; ເປັນເສນາທິການໃຫ້ແກ່ລັດຖະບານ ແລະສະພາແຫ່ງຊາດ ປະກາດໃຊ້ມະຕິສະບັບເລກ 42/2017/ສພຊ 14 ກ່ຽວກັບການແກ້ໄຂໜີ້ທວງຍາກຂອງເສດຖະກິດ, ປັບປຸງກົດໝາຍວ່າດ້ວຍສະຖາບັນສິນເຊື່ອ.
ກ່ຽວກັບນາຍົກລັດຖະມົນຕີຄົນໃໝ່ ທ່ານຟ້າມມີງຈິງ, ບົດຂຽນຍັງຕີລາຄາວ່າ, ໃນຖານະເປັນເລຂາຄະນະພັກແຂວງກວາງນິງ (2011-2015), ສະຫາຍ ຟ້າມມິນຈິ້ງ ໄດ້ປະສົບຜົນສຳເລັດຢ່າງຈົບງາມໃນຫລາຍດ້ານ. ທ່ານໄດ້ພະຍາຍາມຊຸກຍູ້ການປະຕິຮູບດ້ານບໍລິຫານຂອງແຂວງກວາງນິງ ຕາມສອງທິດ ຄື: ກ່ອນອື່ນໝົດແມ່ນປັບປຸງສະພາບແວດລ້ອມການຜະລິດ ແລະການດຳເນີນທຸລະກິດ, ການຮັບໃຊ້ວິສາຫະກິດ; ທີສອງແມ່ນການຮັບໃຊ້ປະຊາຊົນ ຕ້ອງໃຫ້ດີກວ່າເກົ່າ. ສະນັ້ນ, ການດໍາເນີນຂັ້ນຕອນປະກອບເອກະສານຕ່າງໆຂອງປະຊາຊົນ ແລະວິສາຫະກິດຢູ່ທີ່ນີ້ໄດ້ເຮັດໂດຍໄວ ແລະສະດວກຫລາຍຂຶ້ນ. ສິ່ງດັ່ງກ່າວໄດ້ພິສູດໃຫ້ເຫັນວ່າໃນຊຸມປີມໍ່ໆມານີ້, ແຂວງກວາງນິງ ຍາມໃດກໍ່ນອນໃນກຸ່ມ ບັນດາແຂວງນຳໜ້າໃນການປະຕິຮູບການບໍລິຫານລັດ. ໃນປີ 2019, ແຂວງນີ້ໄດ້ຈັດຢູ່ລະດັບທີໜຶ່ງໃນທົ່ວປະເທດກ່ຽວກັບດັດຊະນີຂອງການປະຕິຮູບດ້ານການບໍລິຫານ ແລະດັດສະນີຄວາມເພິ່ງພໍໃຈຂອງປະຊາຊົນ. ກວາງນິງ ກໍ່ແມ່ນທ້ອງຖິ່ນໜຶ່ງທີ່ກຳລັງດຶງດູດແຫລ່ງກຳລັງແຮງຈາກຄູ່ຮ່ວມມືພາກລັດ-ເອກະຊົນ ເພື່ອລົງທຶນເຂົ້າໃນການກໍ່ສ້າງພື້ນຖານໂຄງລ່າງເປັນຕົ້ນແມ່ນ: ສະໜາມບິນ, ທ່າເຮືອ, ທາງດ່ວນ. ນີ້ແມ່ນແຂວງທີ່ມີລະບົບ ພື້ນຖານໂຄງລ່າງທີ່ທັນສະໄໝຢ່າງຍິ່ງເມື່ອທຽບກັບຫລາຍທ້ອງຖິ່ນອື່ນ, ເປັນແຂວງທີ່ມີສະໜາມບິນທີ່ມີການລົງທຶນຂອງເອກະຊົນຄັ້ງທຳອິດຢູ່ຫວຽດນາມ; ມີທາງດ່ວນເຊື່ອມຕໍ່ລະຫວ່າງແຂວງຍາວທີ່ສຸດໃນປະເທດຫວຽດນາມ. ບັນດາຜົນສໍາເລັດໄດ້ຮັບໃນມື້ນີ້ແມ່ນມີການປະກອບສ່ວນທີ່ສໍາຄັນຂອງທ່ານເລຂາຄະນະພັກແຂວງ ຟ້າມມິນຈິ້ງ.
ໃນຕ້ອນທ້າຍຂອງບົດຂ່າວ ໄດ້ລະບູວ່າ, ໂດຍການຮວບຮວມເລືອກຕັ້ງເອົາບັນດາຕຳແໜ່ງການນຳຂັ້ນສູງຂອງປະທານປະເທດ, ສະພາແຫ່ງຊາດ ແລະລັດຖະບານ, ບັນດາສະມາຊິກສະພາແຫ່ງຊາດຫວຽດນາມ ມີຄວາມຫວັງສູງຕໍ່ກົງຈັກການນຳຊຸດໃໝ່ຈະສືບຕໍ່ເສີມຂະຫຍາຍສະຕິປັນຍາ ແລະຄວາມສາມາດຂອງຕົນ ເພື່ອກ້າວຕໍ່ປະຕິບັດຕາມຜົນສຳເລັດຂອງໄລຍະກ່ອນ, ນຳພາປະເທດໃຫ້ນັບມື້ນັບພັດທະນາຍິ່ງຂຶ້ນ, ຫັນຄວາມມູ່ງມາດປາຖະໜາຢາກນຳພາປະເທດຫວຽດນາມ ໃຫ້ເຂັ້ມແຂງ ແລະຈະເລີນຮຸ່ງເຮືອງບົນຈິດໃຈມະຕິຂອງກອງປະຊຸມໃຫຍ່ຄັ້ງທີ XIII ຂອງພັກກອມມູນິດຫວຽດນາມ ໃຫ້ປະກົດຜົນເປັນຈິງ.
ຄຳຮຸ່ງ